สมาคมธนาคารไทยยันลดค่าต๋งตู้เอทีเอ็ม
สมาคมธนาคารไทยยืนยันปรับลดค่าธรรมเนียม โอนเงินผ่านตู้เอทีเอ็มได้ตามกำหนดในไตรมาส 1 และ ไตรมาส 2 ปีนี้
2 ก.พ. 2554

สมาคมธนาคารไทยยืนยันปรับลดค่าธรรมเนียม โอนเงินผ่านตู้เอทีเอ็มได้ตามกำหนดในไตรมาส 1 และ ไตรมาส 2 ปีนี้ 
นายธวัชชัย ยงกิตติกุล เลขาธิการสมาคมธนาคารไทย เปิดเผยว่า ธนาคารสมาชิกทุกแห่งพร้อมดำเนินการตามข้อตกลงในการปรับลดค่าธรรมเนียม ในช่วงไตรมาส 1และ 2 ของปีนี้ ตามที่เคยตกลงไว้กับธปท.ซึ่งขณะนี้ธนาคารอยู่ระหว่างปรับปรุงระบบภายใน เพื่อให้การทำงานรองรับการเปลี่ยนแปลงตามเงื่อนไขใหม่ได้สะดวกขึ้น เชื่อว่าการปรับลดค่าธรรมเนียมของธนาคารจะเป็นไปตามข้อตกลงทันกำหนดเวลาแน่นอน
“คิดว่าการปรับค่าธรรมเนียม น่าจะทันกำหนดเวลา ไม่น่ามีปัญหา เพราะตอนนี้ทุกแบงก์อยู่ระหว่างการปรับระบบภายในแล้ว น่าจะปรับตัวได้ทันกำหนด ไม่น่ามีปัญหา” นายธวัชชัยกล่าว
ทั้งนี้ ก่อนหน้านี้สมาคมธนาคารไทยได้เคยตกลงกับธปท. ตั้งแต่สมัยนางธาริษา วัฒนเกส เป็นผู้ว่าการธปท. ว่าจะลดค่าบริการโอนเงินผ่านตู้เอทีเอ็มระหว่างธนาคารเดียวกัน แต่ข้ามเขต  จากปัจจุบันที่คิดค่าบริการตามวงเงิน คือ หมื่นละ 10 บาทบวกค่าบริการอีกครั้งละ 10 บาท รวมแล้วคิดค่าบริการขั้นต่ำครั้งละ 20 บาทต่อรายการ เปลี่ยนเป็นลดเหลือค่าบริการครั้งละไม่เกิน 15 บาทต่อรายการ ภายในมี.ค.หรือไตรมาส 1  ปีนี้ 
และลดค่าบริการการถอนเงินในธนาคารเดียวกัน แต่ข้ามเขต  ซึ่งปัจจุบันคิดค่าบริการตามวงเงินหมื่นละ 10 บาท บวกค่าบริการอีกครั้งละ 10 บาท เป็นครั้งละ 20 บาทต่อรายการ เปลี่ยนเป็นลดเหลือไม่เกิน 15 บาทต่อรายการ  ภายในมี.ค.ปีนี้หรือไตรมาส 1 เช่นกัน ตามที่ธนาคารพาณิชย์ตกลงไว้ก่อนหน้านี้